Ponuda na ‘Fejsu’

Sve to ponuđeno je nedavno preko oglasa na društvenoj mreži Facebook od tvrtke Vitae memoria (na latinskom: “sjećanje na život”), koja je kreirala on-line memorijal naziva Memoruim, na kojemu se može i potpuno besplatno kreirati i memorijalna stranica o preminulome, a po simboličnoj cijeni od 149 kuna kupiti i spomenuta naljepnica, kojom će se stranica izravno povezati i s grobnim mjestom. Iza tog inovativnog projekta stoji, rekosmo, tvrtka iz Zagreba, kojoj su na čelu dvojica autora aplikacije, Robert Kovačević i Amir Hodžić. a poslom, koji kane proširiti na cijelu Europu, a posebice regiju bivše Jugoslavije, simbolično su krenuli na Dan mrtvih, i tijekom ta tri tjedna prikupili stotinjak članova, odnosno prodali tridesetak naljepnica s popratnim memorijalima.



Za ovakav oblik trajne uspomene, napominju, nije potrebno veliko informatičko umijeće: tek internetska veza kojom će se moći pristupiti web-stranici www.memorium.me, na kojoj korisnika upute vode kroz administrativni postupak. Budući da smo njihov oglas vidjeli na Facebooku, zanimalo nas je je li riječ o svojevrsnom “profilu” pokojnika na specijaliziranoj društvenoj mreži. Grubo rečeno, da. Ipak, FB je društvena mreža za žive, aktivne ljude koji je ažuriraju sami. Naravno, od osnutka Facebooka, prema statistikama, preminulo je najmanje trideset milijuna ljudi, i oni prema propozicijama imaju pravo posmrtno zadržati svoj profil ako rodbina prijavi da je korisnik preminuo. No on ostaje “zamrznut” takav kakav jest, u njega se ne može ništa više upisivati, niti komentirati – pojašnjava Robert Kovačević iz “Memoriuma”, te nastavlja:

Atraktivno iseljenicima

- S druge strane, on-line memorijal je itekako “živ”, preko njega se rodbina, ako je rasuta po svijetu, može obavijestiti o godišnjici smrti ili rođenja dragoga pokojnika, i to je osobito važno upravo za iseljenike koji ne mogu fizički doći na grob. Recimo, mojoj baki kad dođe na groblje najvažnije je vidjeti koliko je bilo upaljeno svijeća od prošlog puta, budući da one govore o posjetiteljima posljednjeg počivališta. Na ovaj način moći će se upaliti i virtualna svijeća, te razgledati posjete i riječi upućene preminulome – kazuje naš sugovornik. No, kakva je zarada od tog projekta, izuzev prodaje naljepnica s kodovima?



- Sama naljepnica vrlo je otporna na vremenske utjecaje i ima neograničen rok trajanja, ali može je se fizički uništiti baš kao što se može oskvrnuti grob, ukrasti cvijeće iz vaze i slično. Zato mi besplatno šaljemo još jednu rezervnu naljepnicu s detaljnim uputama, a u dogledno vrijeme, kad skupimo veću kritičnu masu korisnika besplatnog memorijala, računamo na prodaju različitih grobnih usluga poput održavanja grobnog mjesta, kreiranja videa od fotografija, po uzoru na one koji neki korisnici i sami osmisle na memorijalu, i slično. Dakle, zasad radimo više iz entuzijazma i zbog marketinga nego zbog novca. Ipak je riječ o projektu koji je pionirski na razini cijele Europe – podvlači sugovornik.

Lenka Gospodnetić